Der er penge i at uddanne unge mennesker til arbejde i landbruget. Hele syv ud af ni danske landbrugsskoler havde større indtægter end udgifter i 2011. Det viser en gennemgang af skolernes årsregnskaber, som Fagbladet 3F har lavet. Samlet set havde de syv landbrugsskoler et overskud på 14,6 millioner kroner. Det største overskud lavede Nordjyllands Landbrugsskole med et plus på fire millioner kroner til skolens kasse. Ledelsen hos Nordjyllands Landbrugsskole er særdeles tilfreds med resultatet for 2011, hvor antallet af elever steg til over 200, viser skolens årsregnskab: - Skolen har i mange år været fyldt rigtigt godt op. Vi har en snusfornuftig holdning til økonomi. Vi laver kun store investeringer, når vi har råd, siger forstander Niels Quist-Jensen.

Referat:
De unge strømmer ind på landbrugsskolerne. I Nordjylland er der sket en enorm elevtilgang.